C 323/94
HR
Službeni list Europske unije
26.8.2022.
5.3.5.
Djelotvorna provedba zabrane nedopuštenih droga istodobno zahtijeva učinkovito djelovanje u temeljima društva kako osobe koje su razvile ovisnost ne bi bile prepuštene same sebi, nego bi ih se podupiralo u odluci da se ne vrate konzumaciji droga.
Unatoč povećanju javnih financijskih sredstava za borbu protiv trgovine drogom, pomaganje ljudima da se riješe ovisnosti i dalje je golem problem.
Uzimajući u obzir najbolja iskustva država članica EU-a, EUDA bi veći dio svojih aktivnosti mogla preusmjeriti na psihološke uzroke zlouporabe droga.
5.3.6.
Zauzimanje globalnog i regionalnog pristupa tržištu droga u EU-u zahtijeva praćenje i pomno nadziranje kretanja u proizvodnji droga i nedopuštenih tvari u tradicionalno rizičnim regijama poput Južne Amerike, Afganistana, Afrike, Kine, Turske i zapadnog Balkana.
Aktivna uloga organiziranih kriminalnih skupina koja se neprestano mijenja i doprinosi promjeni dinamike opskrbe i trgovine drogom iziskuje koordinirane napore svih relevantnih tijela na međunarodnoj razini, osobito onih uključenih u izvršavanje zakonodavstva i graničnu kontrolu.
Samo intenzivna suradnja može doprinijeti otkrivanju koridora trgovine drogom kako bi se oni učinkovito prekinuli. 5.4.
Nacionalne kontaktne točke 5.4.1.
Potrebno je proširiti ulogu i funkcije nacionalnih kontaktnih točaka.
Njihov se rad znatno razlikuje ovisno o državi EU-a.
Neke nacionalne kontaktne točke provode informativna, analitička i znanstvena istraživanja, održavaju stručna savjetovanja i bave se izdavačkom djelatnošću.
Glavni ciljevi aktivnosti nacionalnih kontaktnih točaka trebali bi u većoj mjeri uključivati praćenje metodologije, standardizirane postupke prikupljanja, evaluacije i klasifikacije podataka te obradu, pohranu, analizu i širenje informacija u području potražnje za drogom i opskrbe drogom u EU-u.
Nacionalne kontaktne točke trebale bi izraditi politiku o drogama i razviti aktivne odgovore na situaciju u tom području.
Trebale bi raditi na pružanju informacija, potpori aktivnostima nacionalnih vlada i oblikovanju nacionalne politike o drogama i ovisnosti o drogama.
5.4.2.
Nacionalne kontaktne točke od ključne su važnosti za djelotvornu i brzu provedbu novog mandata EUDA-e.
Samo snažna i dobro koordinirana mreža nacionalnih kontaktnih točaka može osiguravati relevantne podatke, i to ne samo one retrospektivne, nego i, što je najvažnije, podatke o pojavi novih štetnih tvari, njihovu otkrivanju i identifikaciji, mogućim kanalima distribucije itd.
Budući da su za to nužni ozbiljni laboratorijski kapaciteti, potrebno je promicati regionalne unije i klastere i grupirati ih u zone visokog rizika, primjerice na vanjskim granicama EU-a, u blizini uobičajenih ruta za uvoz droga itd.
5.4.3.
Nacionalnim kontaktnim točkama potrebno je pružiti potporu te im što učinkovitije osigurati zajedničke smjernice i metodologije kako bi mogle prikupljati usporedive podatke i pokazatelje na kojima će temeljiti prelazak s puke borbe protiv širenja droga i nedopuštenih tvari na pitanja sigurnosti i zaštite.
5.4.4.
Države članice trebalo bi poticati na to da nacionalnim kontaktnim točkama dodijele više resursa, što uključuje informacije, tehnologiju, financijska sredstva itd.
Potrebno je poduzeti maksimalne napore kako bi se nacionalnim kontaktnim točkama pomoglo u jačanju kapaciteta za izvršavanje novog proširenog mandata i preuzimanje veće uloge.
5.4.5.
Valja imati na umu da bi EUDA, osim uspostave mehanizama zajednice namijenjenih borbi protiv ovisnosti, trebala u suradnji s državama članicama razviti nacionalne sustave za suradnju u okviru kojih bi se osmišljavali i podupirali zajednički programi za skupine koje su potencijalno izložene riziku od ovisnosti o drogama.
U smanjenju uporabe droga mogu pomoći samo snažne veze uspostavljene unutar lokalnih zajednica.
Kao primjer takvih rješenja koja su već ostvarila pozitivne rezultate EUDA bi mogla upotrijebiti rješenja portugalske vlade.
5.4.6.
EGSO vidjeti priliku za poboljšanje sustava izvješćivanja nacionalnih kontaktnih točaka i izbjegavanje ulaganja dodatnog vremena i resursa u dvostruko izvješćivanje s obzirom na to da nacionalne kontaktne točke trenutačno moraju podnositi izvješća i budućoj EUDA-i i UN-u.
Bruxelles, 18. svibnja 2022.
Predsjednica Europskog gospodarskog i socijalnog odbora Christa SCHWENG